ཐེངས་འདིར་བཙན་བྱོལ་བོད་མི་གནས་ཡུལ་གྱི་ས་གནས་མི་ཉུང་བ་ཞིག་ན་སྲིད་སྐྱོང་སློབ་བཟང་སངས་རྒྱས་ཀྱིས་དབུ་ཁྲིད་པའི་བཀའ་ཤག་ནས་མང་གཙོ་ལོག་ལམ་དུ་བེད་སྤྱོད་ཀྱིས་ཚབས་ཆེའི་ནོར་འཁྲུལ་བཟོས་དང་བཟོ་བཞིན་པ་དེར་མང་ཚོགས་ནས་ངོ་རྒོལ་དང་རབ་དང་རིམ་པ་སྤེལ་བཞིན་པ་འདི་ནི་མིའི་རིགས་ཀྱི་ཡོངས་ཁྱབ་རིན་ཐང་ལྟ་བར་མོས་མཁན་ཞིག་ཡིན་ན་དགའ་འོས་པ་ཡིན་མོད།ལོ་འགའི་སྔོན་བོད་ནང་གི་རྩོམ་པ་པོ་ཞིག་གིས་བོད་ཀྱི་ས་ཁུལ་ཞིག་བསམ་བློར་མུ་གེ་ཐེབས་པའི་ཡུལ་དུ་ངོས་བཟུང་ཡོད་པ་བཞིན་ད་ཐེངས་ཀྱང་ཡུལ་དེའི་མུ་རྒོད་སྐོར་ཞིག་གིས་ཁྲིམས་མཐུན་གྱིས་མང་གཙོའི་ཁེ་དབང་རྩོད་ལེན་པ་དག་ལ་སྔ་ཕྱི་བར་གསུམ་དུ་ཉེས་འཛུགས་དང་ལོག་བཤད་ཧ་ལས་པ་བྱེད་ཀྱིན་པ་ནི་བོད་མི་རིགས་སྤྱིའི་གྱོང་གུད་འབའ་ཞིག་ལས་དམིགས་བསལ་གྱིས་བོད་ཀྱི་ས་ཁུལ་རེ་ཟུང་གི་གྱོང་གུད་གཏན་ནས་མིན་ཨང་།ནམ་རྒྱུན་༸གོང་ས་མཆོག་ནས་སྤོབས་པ་ཆེན་པོས་ང་ཚོའི་བཙན་བྱོལ་སྒྲིག་འཛུགས་འདི་ཕྱི་གསལ་ནང་གསལ་གྱི་གཞུང་ཞིག་ཡིན་ཞེས་གསུངས་དང་གསུང་བཞིན་ཡོད་མོད།ད་ཐེངས་སྲིད་སྐྱོང་སློབ་བཟང་རྒྱས་གཙོས་གཡོ་ཐོག་ཀརྨ་དགེ་ལེགས་དང་།དངོས་གྲུབ་ཚེ་རིང་གསུམ་ཅིའི་ཕྱིར་གསར་འགོད་པ་དག་གི་མདུན་དུ་ཐོན་མ་ཐུབ་པ་ཡིན་ནམ།བསམ་བློ་ཞིབ་པར་བཏང་ན་གནད་དོན་འདི་གཅིག་པུས་ཀྱང་ང་ཚོར་ཉོག་གླེང་འདིའི་ནང་སྙིང་ག་འདྲ་ཡིན་པ་གསལ་བོར་བསྟན་ཡོད་པར་འདོད།